Összefoglalás a 7. tanulmányról
Küzdelmek között

„Jobb a száraz falat, mellyel van csendesség; mint a levágott barmokkal teljes ház, melyben háborúság van.” (Péld. 17,1.) 
Elmúlt heti tanulmányunk ismét felhívja a figyelmet a látszat kétes értékű voltára. Talán úgy tűnhet, hogy minden rendben van körülöttünk, mégis az álarc mögött feszültségek és bajok rejtőzhetnek, amelyek békés megoldásaként a Példabeszédek könyve a fontossági sorrend meghatározását kínálja. Elsőként a békés kapcsolatokat, és csak azután a gazdagságot. A 17. fejezetben a bűn és a barátság viszonylatában egy nagyon szép jellemvonás csillan meg előttünk a szeretet tükrében, amikor a kiteregetés helyett inkább elfedezi a vétket az igaz barát, sőt „testvérül születik a nyomorúság idején”. Így segíthetünk mi is bűnbe esett felebarátunknak túljutni a történteken. Ez a megrendítően nemes jellemvonás Jézus Krisztusra mutat, aki az elé hozott vétkes asszonyt megvédelmezte vádolóitól, aki mint főpapunk, minket is védelmez, és saját igazságával kész elfedezni bűnös életünket. 

Ebben az elfedezésben a szeretet és az igazság szorosan összefonódik, és egyik sem növekedik a másik kárára, így a törvény és a kegyelem csodálatos összhangban mutatkozik meg. Jézus nem kárhoztat, de megparancsolja, hogy többé ne vétkezzünk. A 18. fejezet ismét a szavak erejére összpontosít jó és rossz értelemben egyaránt. Küzdelmeinket gyakran a szavak erejével vívjuk, hol szemtől szemben veszekedve, egymást győzködve, dicsekedve, vagy hízelegve, hol meg a másik háta mögött beszélünk róla nem igazán építő módon. A szavak élet és halál urai lehetnek, ezért jól fontoljuk meg, mielőtt bármit is kimondunk. Gyakran előfordul az is, amikor valakit meghallgatunk, hogy látszólag neki van igaza, amikor meg peres felét hallgatjuk, akkor annak van igaza. Mindkét felet meg kell hallgatni, ha teljes képet szeretnénk nyerni az élet valamely küzdelmében, amelyet éppen nem mi vívunk.

Életünk küzdő terén olyan helyzet is adódik, amikor egy bizonyos témát illetően meg vagyunk győződve saját igazunkról. Ilyenkor előfordulhat, hogy benne rekedünk egy bizonyos helyzetben, egy általunk fontosnak tartott kérdés, hitvita tekintetében. Vizsgáljuk meg akkor kellő alázattal több oldalról is az adott témakört az igazságra figyelve, nem pedig a vitapartner személyére. A 19. fejezet magas erkölcsi normát állít elénk az igazmondás, őszinteség, a becsület és a tisztesség tekintetében, és az élet sokféle témakörét érinti. Ne feledkezzünk meg azonban az irgalmasságról és a kegyelmességről, különösen a szegények helyzetére való tekintettel, mert „kölcsön ád az Úrnak, aki kegyelmes a szegényhez”.

Ámen! 

